EL PROCES DEL CEC - Càritas Interparroquial de Mataró\nEL PROCES DEL CEC\nPublicat per Càritas Mataró en oct. 23, 2015 dins Altres, Solà | 0 comments\nA l’evangeli d’aquest diumenge, llegim el conegut episodi de la guarició del cec Bartimeu (Mc 10,46-52). L’esdeveniment clou una trajectòria que va des de Cesarea de Filip (8,27) i arriba fins les proximitats de Jerusalem.\nEl cec s’està vora el camí. Té el seu interès ressaltar que està vora el camí, no dins. Estar dins implicaria estar dins el camí de Jesús i el cec això encara no ho ha fet. Joan dirà més endavant que Jesús és el camí (14,6). Fora del camí no hi ha possibilitat de res. És com la llavor que ha caigut fora del camí i no té cap possibilitat de donar fruit (Mc 4,4.8). A la vora, al marge només es pot viure de la migrada compassió dels qui passant donen alguna almoina. Estar en el camí de Jesús implica haver fet l’opció per Jesús; la identificació total i plena será una realitat quan s’accepti la realitat de la creu.\nPel cec Bartimeu no s’albira altre futur que el d’estar vora la camí. Viu del que li donen els pelegrins que pugen a Jerusalem que està a uns 30 kilòmetres. Ell no pot fer el camí perquè és cec i encara que el pogués fer no podria entrar al Temple perquè com diu l’escriptura: “ Cecs i coixos no entraran al temple” (1Sm 5,8).\nEl cec Bartimeu fa un procés que va d’estar al marge del camí fins al seguiment a Jesús, entrant de ple en el seu camí. Comença amb el prec: “Fill de David, Jesús tingues pietat de mi” (v.47). Ha sentit que s’acosta Jesús, el que uns veuen com el messies victoriós que els ha d’alliberar dels romans. L’expressió del prec té un to marcadament messiànic. En els temps millors que portarà el messies, “els ulls dels cecs es desclouran” (Is 35,4; Mt 11,4). La gent el fa callar, actuen com una mena d’impediment d’acostar-se a Jesús; s’assembla a la gent que en l’episodi del paralític impossibilita que aquest s’acosti i Jesús i ha d’entrar pel sostre (Mc 2,4). Per fer front a l’impediment de la gentada el cec intensifica el seu prec.\nJesús es fixa amb ell. El fa cridar. “Ells van cridar el cec dient-li: Coratge. Aixecat que et crida” (v. 49). Qui són aquests ells? Evidentment és imatge de la comunitat cristiana que ajuda a acostar-se a Jesús; en l’episodi del paralític són els qui porten la llitera. “El cec llença el mantell” (v.50). És un pas importantíssim en el seu procés. El mantell és el que li serveix per seure-hi al damunt i demanar caritat, és la seva única possessió, tot el que té ho abandona per seguir Jesús. El mantell és expressió de la seva personalitat, representa el que és ell, el que pensa. Abandonar el mantell vol dir deixar de banda una manera de ser que no li serveix per adquirir la nova condició de deixeble i seguidor de Jesús. “Es posa dret d’una revolada” Un nou gest indicatiu del seu procés. El gest indica saltar amb rapidesa, amb afany, no dubtar.\n“Què vols que faci per tu?” (v.51). La pregunta és pràcticament la mateixa que Jesús fa als fills de Zebedeu en l’episodi anterior: “Què voleu que faci per vosaltres?” (10,36). En canvi que diferent el que volen Joan i Jaume del que vol i demana el cec Bartimeu. Al poder que demanen Jaume i Joan, cecs incapaços de veure la realitat de la creu, s’hi contraposa la voluntat del cec Bartimeu que hi vol veure, que és capaç de deixar-ho tot i que està disposat a seguir Jesús malgrat el camí sigui el que porta a Jerusalem i a la creu.\n“La teva fe t’ha salvat” (v.52). L’ha salvat tot un procés d’acostament cap a Jesús, salvant obstacles, confiant en Jesús, però també confiant en ell mateix perquè ha cregut que la seva situació desgraciada tenia una possibilitat de sortida.\nDiumenge 30 durant l’any. 25 D’Octubre de 2015


Serveis - CEI València\nLa comunicació és el pilar fonamental per a qualsevol activitat de l’ésser humà; és el mitjà que possibilita la relació amb les persones del nostre entorn i que ens permet compartir idees i sentiments, conviure dins del nostre sistema social i cultural. La comunicació humana integra totes les funcions cerebrals superiors associades a la comprensió […]\nLa Psicomotricitat és una disciplina educativa i terapèutica que des d'una visió global de la persona ajuda a integrar sensacions, emocions i pensaments com un conjunt coherent d'accions que defineixen a una persona.\nTeràpia Ocupacional és la disciplina sòcio-sanitària que avalua la capacitat de la persona per dur a terme les diferents funcions pròpies de l'edat i del context personal, tenint en compte les característiques individuals: físiques, cognitives, emocionals, de la família i de l'entorn.\nUna possible definició de Psicologia és: "una disciplina científica que estudia la conducta i els processos mentals dels individus i grups humans, i abasta tots i cadascun dels aspectes de l'experiència humana". La veritat és, que actualment hi ha diverses escoles dins de la psicologia amb les seues pròpies teories i metodologies. Això dóna lloc a diferents enfocaments que, de vegades, poden arribar a mostrar-se incompatibles.


- El xató, la tradicional amanida marinera catalana - Bonpreu\nSegurament el xató no necessita presentació, però per si de cas encara no l’heu tastat, és un plat tradicional elaborat amb escarola i peix dessalat, on el secret rau en la salsa. Des de sempre, el xató es menja a les comarques de l’Alt Penedès, del Baix Penedès i del Garraf, però allò que ningú sap del cert és ni on ni quan es va inventar.\nHi ha disputes per atribuir-se els mèrits de la creació d’aquest plat català, i cada zona defensa la seva versió. Els de Vilafranca del Penedès justifiquen que el mot xató prové del francès ‘château’, que vol dir castell, i així és com el cuinen ells: en forma de castell. Els de Sitges diuen que el nom el va idear l’artista Ramon Canudes i que el plat va sorgir d’un sopar de modernistes fet a la mateixa població el 1896. Hi ha qui deixa de banda aquestes explicacions i situa l’origen del xató en el món del vi, beguda amb la que conforma un perfecte maridatge. Quan arribava el moment de l’any de la festa del vi nou, a la cerimònia es posava una petita aixeta, ‘aixetó’, a la bóta de vi per permetre que el vi sortís per ser tastat. Aquest moment anava acompanyat del tast d’un plat elaborat amb ingredients salats com ara el peix, amb fulles de la verdura de la temporada d’hivern i amb una salsa especial.\nSigui quina sigui la seva història real, tots aquests indrets formen part de la ruta del xató, una festa gastronòmica que dura fins al març i on es poden tastar totes les versions de xató.\nSí, el secret rau en la salsa, composta d’ingredients mediterranis: ametlles, avellanes, all, nyores, pa, vinagre, sal i oli d’oliva. Cal dir, però, que no tots els indrets segueixen la mateixa recepta i, per exemple, a Vilafranca del Penedès hi afegeixen galetes maria i el preparen un dia abans per deixar-lo reposar i refredar a la nevera. En algunes zones també inclouen un toc de pebre a la salsa per donar-li gust: a Calafell trien el pebre vermell i el blanc, mentre que al Vendrell hi posen pebre negre. Afegir-hi bitxo és una decisió opcional de cadascuna de les versions. Finalment, tots acompanyen el xató amb tonyina i bacallà, tot i que algunes poblacions es decanten per posar filets d’anxova, com al Vendrell, i d’altres prefereixen els seitons, com a Sitges i Vilanova i la Geltrú.\nAquest diumenge 5 de febrer, té lloc la Xatonada Popular del Vendrell amb activitats com el 31è concurs de Mestres Xatonaires o l’Exhibició de Xatonaires infantils, i Bonpreu i Esclat hi serem presents com a patrocinadors oficials. Així mateix, als nostres supermercats trobaràs tots els ingredients necessaris perquè puguis preparar el teu xató en qualsevol punt de la geografia catalana. Sigui quina sigui la recepta que seguiràs, a Bonpreu i Esclat t’oferim productes de màxima qualitat, perquè el xató quedi boníssim.\n31/01/17 11:40 , 6446 Vistas


El cartell s'ha desenganxat a l'avinguda de Sant Vicenç del Vendrell. | BP Diari\nTallen el trànsit en un carrer del Vendrell pel perill de caiguda d'una estructura metàl·lica\nEl tracta del suport del cartell d'un antic establiment\nper Marc Guitart 05/11/2021 11:59h\nLa Policia Municipal del Vendrell ha tallat aquest divendres al matí la circulació a l'avinguda de Sant Vicenç per una incidència a la via pública. Una estructura metàl·lica que hi havia a la façana d'un establiment s'ha començat a desenganxar de la paret. L'estructura era el suport del cartell d'un establiment, que feia temps que estava en desús.\nEls Bombers han rebut l'avís per la perillositat que suposava aquest fet, ja que l'estructura podria caure al carrer. La policia ha tallat el trànsit i els Bombers han començat les tasques per retirar tot el suport, uns treballs que no estan sent fàcils. L'estructura s'havia començat a desenganxar per la part superior.\nEl fet que aquesta important via de la zona del Tancat es tallés al trànsit ha generat més problemes de mobilitat a la ciutat. Els divendres la circulació ja és complicada pel mercat setmanal de la Rambla. A més, l'avinguda de Sant Vicenç és una de les connexions que s'utilitzen per anar del centre a la zona escolar.\nS'ha hagut de tallar el trànsit a l'avinguda de Sant Vicenç. | BP Diari\nLa policia local del Vendrell també ha informat de diferents actuacions que s'han fet al municipi al llarg de la setmana. Entre elles destaca la recuperació aquest dimecres a la carretera de Santa Oliva d'un cotxe que havia estat robat. El mateix dia 3 de novembre s'ha precintat un bar de la carretera de Valls per incompliment de la normativa.\nTambé s'han denunciat dos conductors per no tenir autoritzat el carnet i una persona va ser detinguda per intent de furt i amenaces. La policia va posar en marxa fa unes setmanes un pla especial per millorar la seguretat al municipi. Per això han augmentat les patrulles i els controls a la via pública, amb un reforç de la presencialitat al carrer.\nÚltima hora Última hora Successos Última hora El Tancat Última hora El Vendrell Última hora Bombers Última hora mobilitat


Burofax - Viquipèdia, l'enciclopèdia lliure\nEl burofax és un servei utilitzat per a l'enviament urgent de documents que requereixin d'un lliurament indiscutible, servint de prova enfront de tercers, que es lliura sempre sota signatura del destinatari.\nAquest servei que va néixer a Espanya com un enviament de fax des d'una oficina de correus, posteriorment ha anat evolucionant fins a oferir la possibilitat que la seva imposició sigui en línia. Tot i que és marca registrada de Correos d'Espanya (M-2929970), el terme es fa servir sovint com a genèric.\nLes diferents empreses que comercialitzen aquest servei, ofereixen com a element complementari la certificació de text, alguna d'elles fins i tot testimoniatge notarial de la mateixa, en la qual se certifica el contingut de l'enviament així com el resultat d'aquest, per la qual cosa constitueix prova plena d'haver-se enviat una comunicació concreta en la data certificada a un destinatari determinat. És àmpliament utilitzat en l'àmbit del dret privat.\n↑ «El burofax no es exclusividad de Correos» (en castellà), 19-02-2012. [Consulta: 5 febrer 2013].\nObtingut de «https://ca.wikipedia.org/w/index.php?title=Burofax&oldid=24685547»\nLa pàgina va ser modificada per darrera vegada el 28 ago 2020 a les 16:23.


Totes les persones som diferents les unes de les altres. Unes som altes, d’altres baixes, unes rosses, d’altres morenes, uns saben dibuixar, uns altres cantar. La Mina és una dragona que no sap tirar foc i decideix fer un viatge per la Xina per solucionar el seu gran problema.\nAquest conte musical es basa en les emocions que viu la dragona en ser i sentir-se diferent dels altres dracs. A través de la música i la narració podrem sentir les diferents emocions que se’n desprenen.


Guissona projecta un Curs de Director de Lleure gratuït per a treballadors. — Ajuntament de Guissona\nSou a: Inici / Notícies / Guissona projecta un Curs de Director de Lleure gratuït per a treballadors.\nL’Ajuntament de Guissona conjuntament amb l’àrea de promoció econòmica del Consell Comarcal estan gestionant i organitzant la projecció del Curs de Director de Lleure, concretament el curs s’anomena “Direcció i coordinació d’activitats de lleure educatiu infantil i juvenil”. Es tracta d’una formació bonificada prioritàriament per persones treballadores.\nL’inici del curs tindrà lloc el 24 de febrer i durant aquests dies s’estan organitzant sessions informatives a Guissona de forma presencial per atraure inscrits. En les sessions informatives obertes a totes les persones interessades s’explica que el curs és un Certificat de Professionalitat de nivell 3 (reconegut a tot l’estat espanyol).\nEn la darrera sessió informativa realitzada dies enrere van assistir una desena d’assistents que van poder obtenir informació detallada del curs, calendari, funcionament i requisits per accedir-hi.\nTotes les persones que van assistir a l’acte van realitzar ja la inscripció al curs. Cal recordar, però, que les inscripcions resten obertes fins que s’esgotin les places disponibles (15 en total). Com també, aquest dilluns 13 de febrer es farà una nova sessió informativa. La sessió es farà al matí, a partir de les 10, i vindran responsables de la formació per resoldre dubtes a persones interessades, es realitzarà al Casal Jove L'Escorxador de Guissona.\nDimarts, 7 de febrer.\nImatges de la sessió informativa de la setmana passada a l’Ajuntament de Guissona.\nNota de premsa conjunta entre el Consell Comarcal i l’Ajuntament de Guissona.\narxivat sota: JOVENTUT, EDUCACIÓ


Equips classificats pel play-off: Deportivo B (campió), Cerceda (67 punts), Ourense (65) i Coruxo (63).\nDescens matemàtic: Celtiga, Verín i Cidade de Santiago (exclòs de la competició).\nNova setmana de preparació per la fase d'ascens per un Depor B (derrota 1-0 a Bouzas) que va observar la lluita entre els seus perseguidors. Ourense (1-2 a Lalín) i Coruxo (3-0 a la Cultural Áreas) van fer estèril el triomf del Narón sobre el Verín per 3-0. Ara, juntament amb un Cerceda que dissabte tornava a perdre (1-2 davant el Somozas), es jugaran l'ordre de les tres places de play-off.\nPropera jornada: Ordes-Cerceda, Ourense-Narón i Verín-Coruxo.\nCerceda: si guanya, segon; si no guanya serà tercer si l'Ourense derrota el Narón.\nOurense: serà segon si guanya el Narón i el Cerceda no guanya a Ordres. Serà quart si no guanya el seu partit i el Coruxo guanya a Verín. La resta de combinacions el deixen tercer.\nCoruxo: serà tercer si derrota el Verín i l'Ourense no derrota el Narón, sino serà quart.\nEquips classificats pel play-off: Caudal (campió), Marino de Luanco (segon), Universidad de Oviedo (tercer) i Llanes (quart).\nDescens matemàtic: Covadonga i Astur.\nTot decidit a la zona alta del grup asturià abans que es disputi la darrera jornada. El Caudal de Mieres va derrotar el Candás per la mínima (1-0) i va fer-se amb el seu 12è títol de campió de Tercera Divisió. La victòria dels blanc-i-negres va fer inútil el triomf del Marino davant el Navarro (3-1). Per la seva banda, l'altre focus d'interès se centrava en saber si el Llanes sentenciaria la seva presència als play-off. La resposta: 0-6 al camp del Gijón Industrial i segona fase d'ascens seguida per ells.\nAmb el Noja exhibint-se dissabte al camp de l'Atlético Deva (0-5), la resta d'equips van seguir amb la seva baralla per una plaça de play-off. Reocín, Siete Villas i Rayo Cantabria van perdre tots tres a casa i es queden sense opcions per la fase d'ascens. Els dos primers afrontaven duels contra rivals directes, que van sumar victòries de prestigi per seguir aspirant a tot: el Bezana guanyava de forma solvent a Reocín (0-3) i el Laredo guanyava per 0-2 el Siete Villas. Per la seva banda, el Tropezón guanyava divendres l'Atlético Albericia (3-1) i l'Escobedo el Ribamontán (4-0).\nPropera jornada: Castro-Escobedo, Textil Escudo-Tropezón, Laredo-Rayo Cantabria i Bezana-Atlético Deva.\nHi ha múltiples combinacions, en les quals qualsevol dels quatre equips pot acabar segon, tercer, quart o fora del play-off. L'Escobedo, el Tropezón i el Laredo jugaran play-off si guanyen; el Bezana ha d'esperar una ensopegada d'algun d'aquests equips si vols ser entre els quatre primers.\nEquips classificats pel play-off: Real Sociedad B (campió), Amorebieta (67), Portugalete (66). Equips amb possibilitats de play-off: Elgoibar (64 punts), Beasain (63) i Gernika (62).\nGran rèdit el que ha tret la Real B amb el seu empat a Basauri (0-0). Les derrotes de l'Amorebieta (1-0 a Zamudio) i, sobretot, la contundent desfeta del 'Portu' a La Florida davant el Leoia (2-5), han donat el campionat de lliga al filial per cinquena vegada a la seva història. Per la seva banda, Elgoibar, Beasain i Gernika, que es jugaran la quarta plaça de play-off dissabte vinent, van sumar els tres punts en els duels que tots tres van jugar als seus terrenys de joc.\nPropera jornada: Amorebieta-Elgoibar, Retuerto-Portugalete, Santurtzi-Beasain i Laudio-Gernika.\nAmorebieta: serà segon si guanya, o si empata i el Portugalete no guanya el seu partit. Serà tercer si empata i el Portugalete guanya, o si perd si el Portugalete no guanya. Serà quart si perd i el Portugalete guanya.\nPortugalete: per ser segon ha de guanyar i que l'Amorebieta no ho faci, serà tercer si no guanya i l'Amorebieta no perd; serà quart si no guanya i l'Amorebieta perd.\nElgoibar: serà segon si guanya i el Portugalete no ho fa, tercer si guanya i el Portugalete també guanya, serà quart si empata o perd, i Beasain o Gernika no guanyen. Si ho fan i l'Elgoibar no guanya, fora del play-off.\nBeasain: jugarà el Play-Off només si guanya a Santurtzi i l'Elgoibar no venç l'Amorebieta.\nGernika: ha de guanyar el Laudio i esperar que l'Elgoibar i el Beasain guanyin els seus partits.\nEquips classificats pel play-off: Gandia (68 punts) i Alzira (66).\nEquips amb possibilitats de play-off: Novelda (62 punts), Vila-real C (62), Catarroja (60) i Olímpic de Xàtiva (60).\nGandia i Alzira van assegurar-se el passat diumenge un lloc a la fase d'ascens i es jugaran el campionat a la darrera jornada. Els blanc-i-blaus van golejar el Catarroja, que cau de la zona noble, per 3-0; els blaugrana no van passar de l'empat (1-1) amb el Torrellano i perd opcions per ser campió. Les altres dues places se les jugaran Novelda, Vila-real C, Catarroja i Olímpic de Xàtiva. Alacantins i castellonencs van enfrontar-se a la Magdalena, on el Novelda va guanyar per 2-0. L'Olímpic va apurar les seves opcions i va golejar el Levante B per 3-0. Sense opcions es queda un Barrio Cristo que va tornar a perdre, 3-1 a La Nucía.\nPropera jornada: Puçol-Gandia, Eldense-Alzira, Jove Español-Novelda, Vila-real C-Alicante B, Catarroja-Burjassot i Torrellano-Olímpic.\nGandia i Alzira: l'única opció que dóna el títol a l'Alzira és un triomf seu combinat amb una derrota del Gandia a Puçol. La resta de marcador donen el títol al Gandia.\nNovelda i Vila-real C seran equips de play-off si guanyen els seus partits, si empaten, hauran d'esperar que no ho facin Catarroja ni Olímpic. Les possibilitats de dobles, triples i quàdruples empats compliquen les coses en cas que alacantins o castellonencs no guanyin els seus partits. Al Catarroja i a l'Olímpic només els val la victòria per mantenir opcions d'èxit.\nEquips classificats pel play-off: Rayo Vallecano B (campió), Parla (segon).\nEquips amb possibilitats de play-off: Fuenlabrada (68 punts), Getafe B (67) i Trival Valderas (66). Descens matemàtic: Arganda, Santa Ana, Ciempozuelos i Galáctico Pegaso.\nDues jornades més disputades entre setmana que han certificat la classificació, el segon lloc i la disputa de la Copa del Rei 10/11 pel Parla. Els 'neroazzurri' van vèncer a Majadahonda (0-1). El gran daminificat de la jornada va ser el Trival, que va ensopegar a casa (1-1 amb el Vallecas) i va veure com el Getafe B derrotava el Navalcarnero per la mínima (1-0) i el desbancava de la zona Play-Off. Per la seva banda, el Fuenlabrada desaprofitava l'opció matemàtica de ser tercer i classificar-se pel play-off, ja que no va passar de l'empat inicial amb l'Alcobendas. Així les coses, Fuenla, Getafe i Trival es jugaran dues places de promoció.\nPropera jornada: San Fernando-Fuenlabrada, Pegaso-Getafe B i Pinto-Trival Valderas.\nFuenlabrada: si guanya serà tercer, si empata o perd, serà tercer si el Getafe B i el Trival no guanyen, quart si només ho fa un d'ells i cinquè si ho fan tots dos.\nGetafe B: si guanya, serà tercer si el Fuenlabrada no guanya, si ho fa serà quart. Si empata serà quart sempre que el Trival no guanyi, sino serà cinquè. Si perd només serà quart si el Trival també perd.\nTrival Valderas: si guanya, serà tercer si el Fuenla i el Getafe no guanyen, quart si només guanya un dels dos i cinquè si ho fan tots dos. Si empata, només podrà ser quart si el Getafe perd. La derrota el deixa fora del Play-Off.\nEquips classificats pel play-off: Burgos (87 punts), Valladolid B (84) i Arandina (69).\nEquips amb possibilitats de play-off: Ávila (68) i Huracán Z (67).\nJornada de relliscades al grup vuitè de Tercera, ja que cap dels cinc primers van ser capaços de guanyar. El Burgos va empatar dissabte al camp de l'Huracán Z (0-0), però va veure com l'endemà, el Valladolid B també empatava a Almazán (1-1). Curiosament, l'única derrota (Aguilar 1-0 Arandina) no va evitar que els burgalesos es classifiquessin per la fase d'ascens. L'Ávila, per la seva banda, no va aprofitar l'empat de l'Huracán el dia abans i va igualar a casa davant el Racing Lermeño (1-1). Nervis i tensió que demostren que els finals de lliga mai no són senzills.\nPropera jornada: Burgos-Almazán, Valladolid B-Ávila, Arandina-Cultural B i Numancia B-Huracán Z.\nBurgos i Valladolid B: situació idèntica a la del grup català; tres punts de distància però goalaverage particular a favor del segon, el Valladolid B, que haurà de vèncer l'Ávila i esperar la derrota del Burgos, al Plantío, davant l'Almazán.\nArandina: si guanya serà tercer, si no ho fa, serà tercer si l'Ávila no guanya i quart si ho fa.\nÁvila: si guanya serà tercer si l'Arandina no guanya i quart si ho fa; si empata serà quart; si perd, serà quart llevat que l'Huracán guanyi a Sòria, combinació que el deixa fora de la promoció.\nHuracán Z: només es classifica si guanya a Sòria i l'Ávila perd a Valladolid.\nEquips classificats pel play-off: Atlético Mancha Real (65 punts).\nEquips amb possibilitats de play-off: Motril (63 punts), El Palo (63), Almería B (60) i Ronda (60). Descens matemàtic: Polideportivo Ejido B i Vera (exclosos de la lliga).\nEl partit de la jornada va acabar tal i com va començar: empat a zero entre Motril (segon) i Mancha Real (líder). Els de Jaén respiren perquè ja tenen segura la plaça de play-off, però la resta d'equips l'hauran de suar diumenge vinent. El Palo derrotava el Baza (4-1) i iguala amb el Motril a la classificació. Mentres, l'Almería B empatava a tres amb el Santa Fe i tornava moltes opcions de ser a la fase d'ascens al Ronda, que aconseguia una treballada victòria a Vélez (1-2). Quatre equips per tres places de promoció, tot i que cap posició està encara assegurada.\nPropera jornada: Mancha Real-El Palo, Ronda-Motril i Antequera-Almería B\nQui ho té més clar de cara a la darrera jornada és el Mancha Real, que si guanya serà campió. Els Ronda-Motril condiciona les possibilitats de la resta d'equips, ja que podria donar peu a dobles, triples i quàdruples empats. Tot i això, una victòria del Motril classificaria el Palo i l'Almería B, ja que deixaria el Ronda cinquè. Un triomf dels malaguenys, però, complicaria l'escenari per a tots.\nEquips classificats pel play-off: CD Alcalá (campió), Ayamonte (68 punts) i Mairena (67).\nEquips amb possibilitats de play-off: Marinaleda (63) i Linense (60).\nSever correctiu el que va rebre l'Ayamonte a Córdoba (4-0) que van perdre l'oportunitat de tancar la segona posició en favor seu. El Mairena, que diumenge al matí va destrossar el Dos Hermanas a domicili (1-6) va assegurar-se la presència al play-off d'ascens a Segona B 17 anys després de l'única participació i es jugarà el segon lloc amb els de Huelva. Per la seva banda, el triomf del Linense a Sevilla (0-1) va ser suficient per comptar amb opcions diumenge vinent després de la derrota del Marinaleda a Puerto Real (1-0). No ho va aprofitar el Pozoblanco, amb una incomprensible derrota a casa amb el Recre B (0-2), que el deixa fora del play-off.\nPropera jornada: Ayamonte-CD Alcalá, Mairena-Algeciras, Marinaleda-Córdoba B i Balompédica Linense-Coria.\nAyamonte: serà segon si guanya, o si no ho fa i el Mairena no derrota l'Algeciras. Aleshores, seria tercer.\nMairena: serà segon si guanya i l'Ayamonte no ho fa, La resta d'opcions el deixen tercer.\nMarinaleda: farà play-off si no perd i el Linense guanya, l'única opció que el deixa fora.\nLinense: farà play-off si guanya i el Marinaleda perd, l'única opció que el classifica.\nEquips classificats pel play-off: Atlètic Balears (campió) i PD Santa Eulàlia (75), Constància (73) i Ferrioler (quart).\nLa victòria de l'Atlètic al camp del Llosetense (1-4), va donar el títol als de Palma, l'onzè de la seva història. Aquesta golejada va deixar sense opcions la Peña Deportiva Santa Eulàlia, que perdia el derbi amb el San Rafael per 1-0 i es jugarà el segon lloc amb un Constància que va desfer-se sense problemes de l'Independiente (4-1). La quarta posició serà pel Ferrioler, que dissabte derrotava el Collera per 4-1 i elimina de la lluita per l'ascens Binissalem i Santanyí.\nPropera jornada: Santa Eulàlia-Ferrioler i Collera-Constància.\nPD Santa Eulàlia: serà segon si guanya o si no ho fa i el Constància no venç el Collera, del contrari serà tercer.\nConstància: per ser segon li cal guanyar el seu partit i que la Peña Deportiva no derroti el Ferrioler. En cas contrari, serà tercer.\nEquips classificats pel play-off: Corralejo (campió), Las Palmas Atlético (71 punts), Granadilla (71) i Marino (69).\nEl Corralejo va fer bons els pronòstics i no va fallar davant el Llanos de Aridane. Golejada per 5-1 i títol de lliga pels majoreros, el primer a la seva història. Davant d'aquest 'panorama' els altres tres equips es jugaran l'ordre que ocuparan dins la zona de play-off, després que el Marino certifiqués la seva classificació empatant al camp del Victoria (2-2), els tinerfenys, juntament amb Las Palmas Atlético (1-1 a Las Zocas) i el Granadilla (2-1 davant el Villa SB) pugnaran per arribar a la segona plaça del grup canari. A les portes de la glòria s'ha quedat el Mensajero que ha despertat massa tard per atrapar els quatre primers.\nPropera jornada: Las Palmas Atlético-Realejos, Teror-Atlético Granadilla i Marino-Corralejo.\nLas Palmas Atlético: serà segon si guanya, si empata i el Granadilla no guanya, o si perd, el Granadilla també ho fa i el Marino no guanya. Serà tercer si empata i el Granadilla guanya, o si perd i o bé el Granadilla no perd o el Marino no guanya (un dels dos casos). Serà quart si perd , Granadilla puntua i Marino guanya.\nAtlético Granadilla: serà segon si guanya i Las Palmas no ho fa; si empata, Las Palmas perd i el Marino no guanya. Serà tercer si guanya i Las Palmas també ho fa, si empata, Las Palmas no perd i el Marino no guanya o si perd el Granadilla i el Marino no guanya. Serà quart si no guanya i el Marino sí que ho fa.\nMarino: serà segon si guanya, Las Palmas perd i Granadilla no guanya, serà tercer si guanya i bé Las Palmas perd o el Granadilla no guanya (un dels dos casos), serà quart sempre que no guanyi i també ho serà si guanya i els seus dos rivals també ho fan.\nEquips classificats pel play-off: Jumilla (83 punts), Yeclano (81) i Lorca (81).\nEquips amb possibilitats de play-off: Lorca Deportiva (81 punts), Costa Cálida (80), Cartagena B (78) i Cieza (77).\nNo està gens malament, ja que per fi van decidir-se tres dels quatre equips que jugaran la fase d'ascens: Jumilla, Yeclano i Lorca. Tots tres van vèncer, però especialment importants van ser els triomfs del Jumilla (2-0 al Cieza) i del Yeclano (3-0 al Cartagena B) ja que es tractaven de rivals directes. El Lorca, per la seva banda es desfeia sense problemes d'un Abaran que estarà a l'aguait pels descensos no compensats. El triomf del Costa Cálida a Calasparra (0-1) elimina el Pinatar de la lluita per la quarta plaça, tot i el triomf al camp del Cartagena FC (0-1).\nPropera jornada: Santomera-Jumilla, Cuarto Distrito-Yeclano, Lorca-Calasparra, Costa Cálida-Cartagena FC, Cartagena B-Abarán i Cieza-Mazarrón.\nMoltes combinacions també en aquest grup murcià. D'una banda, sembla que Jumilla, Yeclano i Lorca es jugaran les tres primeres posicions, amb força avantatge pel Jumilla, que treu dos punts als seus perseguidors. La cosa està més oberta a la lluita per la quarta plaça: un triomf classifica el Costa Cálida, mentre que un empat l'obliga a esperar una ensopegada del Cartagena B. Per la seva banda, el Cieza ho té gairebé impossible i hauria d'esperar una carambola en forma de derrota del Costa Cálida i una no-victòria del Cartagena B.\nEquips amb possibilitats de play-off: Arroyo (71 punts) i Mérida (69).\nDescens matemàtic: La Estrella i Villafranca.\nAmb les tres primeres places ja decidides, l'interès de la jornada era saber què farien Arroyo, Mérida i Sporting, candidats a l'altra plaça de play-off. Tots tres van guanyar, el que va eliminar l'Sporting d'aquesta lluita, tot i vèncer el Ciudad de Plasencia per 2-0. Així, l'Arroyo i el Mérida es jugaran la quarta posició en una jornada en què els gols marcats també tindran la seva importància. Diumenge, l'Arroyo va derrotar el Don Benito (0-2) mentre que el Mérida va doblar l'aposta i va golejar La Estrella (0-4). Propera jornada: Arroyo-Sanvicenteño i Mérida-Imperio de Mérida.\nArroyo: si guanya farà play-off, si empata, necessita que el Mérida perdi, empati o no guanyi per més d'un gol de diferència. Si perd, una victòria del Mérida el deixa cinquè.\nMérida: per fer play-off ha de guanyar el seu partit i esperar que l'Arroyo perdi o, si guanya per més d'un gol de diferència, esperar que l'Arroyo no guanyi. Són les úniques opcions que el classifiquen.\nEquips classificats pel play-off: Tudelano (campió), Peña Sport (segon), Cirbonero (tercer) i Iruña (quart).\nAquesta 37a jornada va servir per tancar definitivament el grup navarrès pel que fa la zona de play-off. Amb Tudelano i Peña Sport primer i segon, respectivament, el Cirbonero va assegurar-se la tercer plaça en vèncer el River Ega per 2-0. Un dia més va haver d'esperar l'Iruña, quart, que va derrotar el Zarramonza per 0-1. Els de la capital van aprofitar-se de la golejada rebuda pel Mutilvera, que va perdre per 6-1 al camp de l'Oberena, amb un gol inclòs de l'exriberenc Markuleta.\nEquips classificats pel play-off: Oyonesa (campió), Alfaro (86 punts) i Haro (85).\nEquips amb possibilitats de play-off: Anguiano (80) i CD Calahorra (80).\nDescens matemàtic: Villegas, Yagüe i Alberite.\nL'Oyonesa va fer bona l'estadística i va proclamar-se campiona per primera vegada a la història, i és que fins ar els alabesos tampoc no havien disputat cap play-off d'ascens a Segona B. Ahir, els blanc-i-blaus van fer història i van derrotar un rival directe com l'Haro per 2-0. Aquests es disputaran la segona i la tercera posició amb l'Alfaro que diumenge guanyava amb molts patiments el San Marcial (1-0). D'altra banda, la lluita pel darrer bitllet per la promoció està més emocionant que mai després de l'ensopegada de l'Anguiano davant el Naxara, a casa (1-1) i del triomf del CD Calahorra per 4-0 davant el Calasancio.\nPropera jornada: Alberite-Alfaro, Haro-Cenicero, AF Calahorra-Anguiano i Naxara-CD Calahorra.\nAlfaro i Haro: la segona plaça serà per l'Alfaro si guanya el seu partit, si empata i l'Haro no guanya, o si perd i l'Haro també ho fa. És a dir, l'Haro només serà segon si l'Alfaro no guanya, o si empata i l'Haro perd.\nAnguiano i CD Calahorra: amb els equips empatats a punts, el Calahorra necessita millorar el resultat de l'Anguiano; és a dir, empatar i que l'Anguiano perdi, o guanyar i que l'Anguiano no ho faci. Si no, l'Anguiano farà play-off.\nEquips classificats pel play-off: Teruel (campió), La Muela (segon), Zaragoza B (tercer) i Ejea (quart).\nDescens matemàtic: Jacetano.\nDeures fets a la zona alta del grup aragonès abans de la darrera jornada. El Teruel es va proclamar campió golejant el Jacetano per 5-0 i va enviar els de Jaca a Regional. L'equip de Calderé arribarà als play-off com un dels 'cocos' que molts voldran evitar. La resta de partits van tenir els resultats necessaris com perquè el desenllaç tingués lloc el passat cap de setmana: triomf de La Muela sobre el Villanueva que li dóna la segona posició (2-1), derrota del Zaragoza B -que serà tercer- a Andorra (1-0) i victòria de l'Ejea a Barbastre (0-2) que classifica els blanc-i-blaus pel play-off.\nEquips classificats pel play-off: La Roda (campió), Illescas (67) i Azuqueca (65).\nEquips amb possibilitats de play-off: Talavera (61 punts) i Villarrobledo (58).\nLa Roda va ser l'encarregat de fer la guitza al Villarrobledo, endur-se el derbi (0-2) i regalar el play-off al Talavera, que el dia abans havia empatat amb l'Azuqueca (0-0). Precisament els alcarrenys han perdut la segons posició en favor de l'Illescas, que aconseguia davant el Torrijos la golejada de la jornada (6-2) i partirà amb avantatge per fer-se amb aquesta segona posició diumenge vinent.\nPropera jornada: Piedrabuena-Illescas, Quintanar del Rey-Azuqueca, Talavera-Almansa i Socuéllamos-Villarrobledo.\nAzuqueca i Illescas: les úniques possibilitats per tal que l'Azuqueca siguin segon passen per un triomf dels alcarrenys a Quintanar i una ensopegada de l'Illescas a Piedrabuena. La resta de combinación donen el segon lloc a l'Illescas.\nTalavera i Villarrobledo: està pràcticament fet. L'únic que deixaria el Talavera fora del play-off seria una derrota combinada amb una golejada d'escàndol del Villarrobledo. Ara mateix, el Talavera té un diferencial de +16 i el Villarrobledo, de +7.\nPublicat per Cristian Garcia a les 23:15


Miradors naturals | Pallars Jussà\nMagnífic mirador de l’espectacular panoràmica de tota la conca de la Noguera Pallaresa fins trencar el massís del Montsec pel congost de Terradets.\nMagnífic mirador de l’espectacular panoràmica de l’embassament de Sant Antoni i dels alts cims de la muntanya de Manyanet i la Vall Fosca.\nMagnífiques vistes de la conca de Tremp i del curs del Noguera Pallaresa.\nUbicat a peu de carretera, ens dona una visió de la Vall com s’obre cap al sud. L’espai del mirador té també una zona amb taules, bancs, barbacoa i una font. Des del mirador, val la pena pujar fins a l’església romànica de Sant Vicenç de Capdella (s.XII), declarada Bé Cultural d’Interès Nacional. I des del mirador també es poden iniciar diverses rutes de senderisme que porten fins a Filià, el Port de Rus o la Central de Capdella.\nEs troba just al davant de l’església de Sant Joan, al punt més elevat del poble, i ofereix vistes de la Pobleta de Bellveí, Estavill, Antist, Castell-estaó, Astell, Obeix, Aguiró i la Plana de Mont-ros. Des d’aquest punt es poden fer diverses rutes de senderisme cap a Antist, la Plana de Mont-ros i la Pobleta de Bellveí passant per la muntanya de Serraspina i el poble d’Envall.\nS’hi accedeix per la pista forestal que surt des d’Espui i dóna la volta cap a Filià passant per la Mare de Déu de Fa o bé per l’antic camí que surt des d’Espui i que amb una hora ens porta fins al mirador i l’ermita de la Mare de Déu de Fa. Ens ofereix vistes al nord de la Vall, als pics del Montsent de Pallars, Peguera, l’Espasa o el Coll del Triador, i al fons, els pobles de la Central de Capdella i Capdella.\nEl mirador d’Obeix\nS’ubica a peu de carretera i des d’aquest punt es veuen els pobles de la coma (Paüls de Flamisell, Mont-ros i Pobellà), i alguns pobles del sud (la Plana de Mont-ros, Beranui, Castell-estaó o Antist). Just al darrere, enfilant un caminet, molt a prop del mirador, queda Sant Cristau, una ermita de pedra amb unes vistes també espectaculars. Des d’Obeix s’inicien dues rutes de senderisme a Castell-estaó i una altra que ens porta fins a la Coscona, a la carretera L-503, entre Molinos i la Plana de Mont-ros.\nS’accedeix a aquest mirador des d’una pista que surt del nucli de Pobellà. És el mirador que es troba en el punt més elevat, sense comptar el mirador de la terrassa d’Estany Gento, al punt d’arribada del telefèric de la Vall Fosca, a 2.200 m. El mirador és al costat de l’ermita de Sant Quiri, que celebra l’aplec al juny.\nEs troba integrat al poble de Castell-estaó, i és el punt d’arribada de l’itinerari de senderisme que ve de la Plana de Mont-ros, passant per la mina Eureka fins arribar a aquest nucli, i també dels camins que venen d’Obeix i d’Antist. Dels del mirador de Castell-estaó es poden veure els pobles del solà, Astell, Obeix i Aguiró, i els del fons de la Vall, la Plana de Mont-ros i Beranui.


Masia Llaràs de Peramea: RECOMENEM...\nPER UN CAP DE SETMANA\nPer a qui l'estressa el cant del gall de bon matí li recomanem hamaca, bany a Montcortés, sobretaula generosa i migdiada. Tot sense pressa i en el mateix entorn.\nPer a qui necessita moure el cos, podeu consultar la secció de 'Que Oferim' . Us farem un planning personalitzat segons el vostre nivell d'exigència i resistència, basat en activitats de natura i esport.\nPossibilitat de musculació de braços fent rafting, de cames fent running, de pànic fent barranquisme o ponting, o ens consulteu i us farem un pla integral personalitzat.\nPER UNA SETMANA\nVeure el Perfil Hipertranquil de cap de setmana i multiplicar-lo per 7.\nPossibilitat de gaudir de travesses de trekking, cavall o observació de natura (ós, cérvol) de dos dies de durada, participar en circuits de BTT i Running per la Vall Fosca o Pallars Sobirà. Cliqueu aqui.\nEn cas de pluja podeu fer visites culturals, ja sigui al romànic de la comarca, etnogràfic,etc...\nPer als que es lleven abans no canti el gall i fanàtics del non-stop, cal dir que el Pallars Sobiràs és la quarta comarca en extensió de Catalunya i la més alpina de totes.\nLes possibilitats de descansar són minses si us plantejeu un intens programa d'activitats: Curses Extrem com la Carros de Foc, Ruta Camí del Sol, La Porta del cel, Muntanyes de Llibertat, etc...També us podeu fer un fart de córrer si us empaita un ós (n'hi ha més de 30) o fer treballar els bíceps si trobeu una bona florida de bolets.\nEs pot gaudir del patrimoni arquitectònic, cultural, tradicional, folklòric, etnològic... ja sigui amb visites als museus, fires, esglésies, monuments, poblacions, jaciments, etc.. o amb excursions a espais naturals d'interès, ja sigui faunístic, geològic, botànic, paisatgístic, històric, etc....que conformen el Pallars.\nNo oblidem totes les opcions lúdiques i esportives que ens ofereix la Noguera Pallaresa, únic riu que permet activitats com el rafting, hidrospeed, kayac, canoa, etc... en un marc natural preservat, ple de biodiversitat.\nSegons l'època de l'any, les activitats són diverses\nLes possibilitats de realitzar activitats, varien segons l'època de l'any i caldrà que ens adaptem al ritme natural de l'entorn; és per això que caldrà programar-les amb antelació segons el nostre gust.\nTotes les suggerències les trobareu a peu de blog.\nEl Bosquerol 29 de novembre, 2014 20:30\nno sé qui ha redactat això, però és un catxondu


7 dies i 4 dies\nActualitzada el 20-12-2020 10:34\nDues xifres. 7 i 4. 7 dies i 4 dies. Avui queden 7 dies, una setmana exacta, perquè segons les previsions, es produeixi una de les imatges més esperades d’aquest any 2020. Diumenge que ve arrenca la vacunació massiva contra el coronavirus. Un repte científic d’un nivell descomunal, el que implica haver detectat a principis d’any un nou virus que ha posat cap per avall el funcionament del nostre món i menys de 10 mesos després, inocular-ne la vacuna a la població. Una operació que si funciona passarà a ser una fita històrica per la humanitat.\nEl primer pas serà d’aquí a 7 dies. Abans que això passi, però, d’aquí a 4 dies, l’altra cara de la moneda, la nit de Nadal. Que vindria a ser, aquest any, com l’antítesi de la vacuna. Una celebració que mal gestionada, pot ser el revers de la fita que acabem d’explicar. Trobades familiars, en espais tancats, amb moltes persones vulnerables pel mig, amb alt risc de contagi i en un moment de tempesta perfecta en què, ara ho sabem, la tercera onada està entrant en tromba.\nDe l’equilibri entre aquestes dues xifres, 7 i 4, en depèn el nostre futur més immediat i a mig termini. Deia fa unes setmanes Daniel Prieto Alhambra, catedràtic de farmacoepidemiologia d’Oxford, que no hi ha mort més trista en una guerra que la de les bales perdudes del final de la batalla, quan ja s’està acabant tot. Podríem estar encarant aquest final, però de bales perdudes en queden moltíssimes. Seria una pena gegantina que per la voluntat, comprensible, que les famílies mantinguin una tradició de trobada i contacte especialment necessària aquest any, deixéssim alguns membres d’aquestes famílies pel camí.\nNo és broma, és ciència, són dades. Avui us explicarem que als Estats Units el virus ha duplicat la seva força des de la celebració del Dia d’Acció de Gràcies, que és el més semblant del nostre Nadal.\nEl Regne Unit ha cancel·lat aquesta nit passada el Nadal , per una mutació que s’ha detectat del virus que el converteix en més infecciós. Un 70% més, calculen alguns experts. Res fa pensar que aquesta soca no sigui ja aquí.


El Pla de formació per el Voluntariat ofereix un nou curs adreçat a les persones que ja hagin creat un bloc dintre de la plataforma de blocs de xarxanet.org i vulgui aprofitar totes les possibilitats que li ofereix. Aquest nou curs també es realitza de manera virtual, i tindrà una durada aproximada de 12 hores. El curs costa 15 euros.\nCom configurar el nostre bloc per integrar-lo a les xarxes socials i al web 2.0 (RSS, comentaris, compartir...)\nQuines tècniques podem fer servir per millorar la posició de la nostra web?\nQuines noves funcions trobem en la nostra web?\nEl curs començarà el 11 de novembre i durant tres setmanes anirem treballant aquests temes a través d'un entorn virtual d'aprenentatge. Calculem que, per realitzar el curs correctament, caldrà dedicar-hi entre 3 i 4 hores setmanals.\nPer participar en el curs, és necessari omplir el formulari d'inscripció que trobareu en línia. Un cop rebut el formulari, s'enviaran les dades per fer el pagament del curs. És necessari que la persona que participi en el curs disposi d'un bloc dintre de blocs.xarxanet.org per poder aprofitar els continguts. En el cas de no tenir-ne, seria necessari que el bloc que disposés fos un Wordpress.\nAixí doncs, no perdis aquesta oportunitat per formar-te!\nformació, PFAVC, blog, Wordpress, posicionament SEO, xarxes socials i internet, sindicació de continguts\nEl blog ho tenim amb\nSubmitted by Anònim (no verificat) on Dij, 03/10/2013 - 12:21\nEl blog ho tenim amb Associació per al Desenvolupament dels Bancs de Temps, http://adbdt.org/, és possible realitzar el curset? Salutacions. Lauro\nHola Lauro, Quina plataforma\nSubmitted by Anònim (no verificat) on Dll, 07/10/2013 - 15:20\nHola Lauro, Quina plataforma de blocs fa servir l'Associació per al Desenvolupament dels Bancs del Temps? Si és un Wordpress, podrieu fer el curs. En cas que no, és millor que no. fins ara.\nSi que és Wordpress, ja m'he\nSubmitted by Anònim (no verificat) on Dll, 07/10/2013 - 17:11\nSi que és Wordpress, ja m'he apuntat i pagat, nomes falta la vostra confirmació. Salutacions. Lauro


EL PEN CATALÀ REP EL PREMI ESPECIAL DELS OCTUBRE – Bearn\nsebastiabennasar 30/10/2016 Crònica\n29/10/2016. Roda de premsa de presentació dels guanyadors dels 45 Premis Octubre i posterior foto de grup. Els guardonats són: Rubén Luzón en Poesia, Joan Garcia del Muro en Assaig i Josep Franco en Narrativa. Acompanyats per Lluís Miró (3i4) i els representants dels jurats. Foto:© PRATS i CAMPS\nJosep Franco, premi Andròmina; Joan García del Muro, premi Fuster i Ruben Luzón, premi Vicent Andrés Estellés, en la tradicional vetllada literària\nEl PEN Català va rebre ahir el premi especial que atorga l’editorial 3i4 i la Institució Cívica i de Pensament Joan Fuster, en el marc de la 45a edició del Premis Octubre, celebrats a l’hotel Astoria de Valencia, pel programa Escriptor Acollit.\nLa presidenta del PEN Català, Carme Arenas, va recollir aquest guardó que representa un reconeixement a la feina incansable que està duent a terme l’entitat en defensa de la llibertat d’expressió i dels drets lingüístics. El programa Escriptor Acollit el coordina el PEN Català des de l’any 2007 i té com a finalitat acollir durant un període de dos anys un escriptor o escriptora amenaçat, perseguit o amb risc de ser empresonat com a conseqüència dels seus escrits.\nActualment compta amb la residència de l’escriptor georgià, Irakli Kakabadze, a la ciutat de Barcelona, i des dels inicis ha acollit a Salem Zenia, Sihem Bensedrine, Bàssem an-Nabrís, Ugar. Palma i Girona també han estat ciutats refugi, la capital mallorquina entre 2010 i 2012 amb Rhodah Mashavave i, en el cas de Girona, entre 2013 i 2014 amb l’estada de l’egipci Amir Ali.\nEl PEN Català ha estat convidat a la 45a edició dels Premis Octubre per a organitzar un dels tres congressos que s’han celebrat aquests dies a l’Octubre Centre de Cultura Contemporània de València: “Escriptors refugiats, la literatura en l’exili”, amb què ha mostrat el problema de la censura i la persecució que pateixen els escriptors en alguns països pel fet d’expressar lliurament les seves opinions a través dels seus escrits i les repercussions que té en la literatura.\nGarcia del Muro, Franco i Luzón Foto:© PRATS i CAMPS\nLa nit literària dels Octubre és un dels esdeveniments literaris més importants del país i en aquesta ocasió ha guardonat l’escriptor de Sueca Josep Franco amb el premi Andròmina de narrativa per la novel·la La vida és dura. El premi Vicent Andrés Estellés de poesia va ser per al jove valencià Rubén Luzón per Alguna cosa. El lleidatà Joan Garcia del Muro va emportar-se amb Soldats del no-res el premi Joan Fuster d’assaig.\nUna de les anècdotes d’enguany és que tant el narrador com l’assagista ja havien guanyat en una altra ocasió els Octubre i que en ambdos casos la crisi que pateixen les societats centra la seva proposta en aquesta ocasió. Franco va aprofitar l’ocasió per fer una defensa de la llengua de Joan Fuster. “He intentat continuar escrivint com ens va ensenyar Fuster. Escric en el català més normatiu possible, sense renunciar de cap de les maneres a les singularitats valencianes. Ara, abans em tallaré una mà que escriure esta. Hi ha una llengua estàndard catalana que és la que jo utilitze i que em fa la impressió que tant la pot llegir un senyor de Girona com d’Elx . L’autor va dir que l’objectiu del llibre també és palesar les dificultats que els artistes, en qualsevol camp, han de superar al País Valencià. “Tenim problemes i dificultats que no crec que tinguen en altres cultures”, va reblar el guanyador dels 10.000 euros del guardó.\nEl president del jurat d’assaig, Ramon Alcoberro, va destacar la trajectòria de Garcia del Muro, consolidada amb aquest llibre sobre què els passa pel cap als joves europeus que abandonen la vida d’ací i se’n van a lluitar amb Estat Islàmic. “És un intent per aproximar-nos a la figura d’aquests nois occidentals”, va explicar el professor de filosofia de la Universitat Ramon Llull. “Creiem que l’aportació dels Països Catalans, a través de la reflexió de Joan, és cabdal en el debat internacional sobre aquesta qüestió”, va insistir Alcoberro. El premi Fuster s’emporta 6.000 euros.\nTot i tenir només 34 anys, Rubén Luzón (València, 1982) fa més d’una dècada que publica. Alguna cosa és el seu cinquè llibre de poemes: “És un intent de recerca, d’experimentació, amb un component molt humà -assegurava Luzón-. Parla també del lament, explora la precarietat, l’ésser humà, tracta el sentit del patiment. És, en definitiva, una exploració dels límits del llenguatge”, va explicar el guanyador dels 3.000 euros del guardó.\nPosted in Crònica and tagged first, premis Octubre. Bookmark the permalink.


bcnbits: L'home del temps anirà a la Fira de Frankfurt?\nL'home del temps anirà a la Fira de Frankfurt?\nI no m'estic referint a cap dels homes del temps de cap mitjà en català. Em refereixo al SAM, l'home del temps virtual impulsat per Activa Multimèdia, una marca de la CCRTV, i fet amb col·laboració de diferents universitats catalanes, com ens informa Vilaweb. La gràcia del ninotet és que interpreta la informació meteorològica del moment i ens l'explica amb paraules i moviments. La desgràcia és que sembla que no ha pogut anar a cap classe de català i solament parla castellà. La seva presentació si que es pot escoltar en català, pero la interpretació i generació automàtica de la parla es fa exclusivament en castellà. Però a mi em sembla encara més desgràcia els arguments donats per aquest fet (la negreta es meva):\n"Fonts d'Activa Multimèdia han dit a VilaWeb que s'ha treballat en espanyol perquè es volia obtenir la qualitat més alta i que la tecnologia està més desenvolupada en aquesta llengua. Malgrat tot, s'està treballant per obtenir la versió en català, que serà disponible en el primer trimestre de l'any que ve."\nNo se'ns acudís, a més de potenciar la nostra llengua, potenciar també la recerca en tecnologies relacionades! Que maco hauria sigut que haguessin dit que havien fet un esforç i que s'havien gastat els nostres euros en reforçar les tecnologies de generació automàtica de parla en català.\nA la CCRTV, el que podien semblar errors importants però aïllats en tecnologia, com el ja famós 3alacarta, o manca d'encert respecte al català, com la també famosa botiga exclusivament en castellà i de productes en castellà, comencen a semblar una línia estratègica en l'àmbit de la cultura i la llengua. Anirà, doncs, aquest home del temps virtual, a la Fira del llibre de Frankfurt, per la seva destacada aportació a la cultura catalana?\nEtiquetes: cultura llengua\nPublicat per Mor a 21:01\nÉs la manera de fer dels socialistes.


Adopcions — Cavalls Mas El Pla\nMas El Pla, Les Planes d'Hostoles\n621 25 36 68\nPrimer de tot, agrair-vos l’interès en adoptar un dels nostres èquids. Cada adopció és una nova oportunitat per salvar vides. Malauradament tenim llista d’espera per ajudar cavalls, ponis o rucs que ho necessiten, doncs sempre hi ha més animals que possibles adoptants.\nD’on venen els nostres èquids d’acollida\nTots els animals que arriben al nostre centre tenen diferents procedències i històries de vida. Sovint, però, són animals que provenen de:\nTreballar en activitats amb afany de lucre com classes d’equitació, centres de reproducció i criança, competició de diferents disciplines i nivells, entre d’altres. Els motius de retir, sovint són l’edat o per lesió.\nCentres o particulars que no han pogut dur a terme les activitats desitjades amb ells. Solen ser casos d’animals amb lesions o problemes emocionals que fan difícil el seu tracte i/o la seva munta\nSituacions personals complicades que fan que els seus propietaris no els puguin mantenir i opten per donar-nos els animals\nQuins són els nostres propòsits per a ells\nEl nostre objectiu es trobar una llar definitiva pels nostres animals. Per aquest motiu, hem de conèixer a fons els nostres adoptants per aconsellar quin dels animals que tenim encaixa millor amb els propòsits de cada família. Adoptar un cavall, poni o ruc és un pas molt important, i per tant, volem garantir que aquesta adopció sigui un èxit.\nLes condicions d’adopció dels nostres animals són les següents:\nHa de viure amb companyia, com a mínim, d’un membre de la seva espècie.\nHa de viure amb llibertat en un espai adequat amb el corresponent codi REGA.\nÉs indispensable mantenir la filosofia bitless (maneig i munta sense ferro a la boca) i barefoot (sense ferradures a les peülles) pel tracte i maneig dels animals.\nNo es permet la reproducció en el cas de les femelles.\nCaldrà adaptar sempre les activitats i propòsits de munta, maneig i manteniment diari de l’èquid a les condicions físiques i emocionals de l’animal.\nRequisits en adopcions d’èquids aptes per la munta\nEn aquelles adopcions on l’animal és apte per muntar i aquesta és la intenció de la persona interessada, caldrà que faci com a mínim 3 sessions de formació en comunicació, maneig i munta al nostre centre. És un requisit indispensable per a garantir que l’animal es tracta com desitgem i que el nivell del genet és adequat per a l’animal que es pretén adoptar.\nEl cost de les sessions són de 20€/persona/sessió, d’1h i mitja/sessió.\nTots els nostres animals es donen amb contracte d’adopció i les condicions econòmiques son les següents:\n300 euros els cavalls de menys de 20 anys i sans.\n150 euros els ponis, rucs i cavalls de mes de 20 anys o lesionats.\n1 €/km en concepte de transport des del nostre centre fins a la nova ubicació de l’èquid\nPer més informació, podeu contactar directament a través de:\nWhatsApp: 638543332 o Correu electrònic: info@cavallsmaselpla.com\nEns podeu seguir a @cavallsmaselpla


Si s’han disminuït els teus ingressos o et trobes en situació d’atur, has de continuar abonant la mateixa pensió d’aliments?\nEl Govern va decretar l’Estat d’Alarma mitjançant el Reial Decret 463/2020, de 14 de març, obligant aquesta mesura a moltes empreses a tancar les seves portes, derivant això en el fi de la seva activitat, o, com a mínim, en la seva reducció considerablement, essent que tot això ha derivat en un número substancial d’acomiadaments.\nA raó d’aquesta cadena d’esdeveniments, a l’actualitat existeixen moltíssims pares que es troben a l’atur i, conseqüentment, sense ingressos o amb uns ingressos menors, i són múltiples els dubtes que succeeixen a conseqüència de la situació extraordinària originada per l’Estat d’Alarma a raó de l’expansió del COVID-19 i, és per això que, en aquest article ens centrem en les següents preguntes:\n“Haig de continuar pagant la pensió d’aliments? Haig d’abonar-la indiferentment, tot i que hagi perdut el treball?”\nHem de recordar que el compliment de les sentències, en qualsevol cas, és d’obligat compliment i que, cas de no actuar segons el que sigui establert, l’altre progenitor tindrà dret a instar una demanda d’execució que obligui a complir els termes de la resolució judicial.\nA conseqüència de l’anterior, la situació de l’Estat d’Alarma, tot i ser una situació excepcional i sense precedents, no eximeix, per si sola, del compliment dels pronunciaments establerts en la corresponent resolució.\nLa resposta a les nostres dos preguntes, ens hi avancem ja, doncs ha de ser afirmativa.\nEn quant a si s’ha de continuar abonant la pensió d’aliments, hem de senyalar que ha de tenir-se en compte que és una contribució mensual, calculada segons prorrata anual de totes les despeses dels fills per al sosteniment bàsic d’aquests i que, per tant, haurà de seguir pagant-se la mateixa quantia que es va establir a la sentència de divorci o de guarda i custòdia (amb l’actualització pertinent) i això, tot i que aquestes despeses i necessitats s’hagin vist alterades per la crisi actual i siguin superiors o, en alguns casos, inferior (cas de que l’escola no giri el seu rebut, o no hagin excursions o altres despeses escolars, per exemple), essent que d’igual manera s’hauran d’abonar les despeses extraordinàries dels menors.\nEn quant a la segona qüestió, tot i haver-se quedat en situació d’atur, la resposta segueix sent afirmativa, és a dir, que tot i haver perdut el lloc de treball o veure reduïts els seus ingressos, la pensió alimentària ha de seguir abonant-se. Per això, i en el cas de no pagar-se la pensió, l’altre progenitor podrà interposar una demanda civil d’execució de sentència, tot i que s’ha de tenir en compte que, a l’actualitat, el sistema judicial es troba paralitzat en el seu dia a dia, el que significa que únicament es troba actiu per aquelles situacions que revesteixin d’una especial urgència. Per l’anterior, i davant d’un incompliment d’aquest tipus mentre duri l’Estat d’Alarma, el progenitor guardador no podrà iniciar cap procediment judicial contra el progenitor incomplidor sinó que únicament podrà comunicar-li el trencament de la resolució judicial i esperar a que s’acabi l’Estat d’Alarma a fi de poder interposar aquest procediment d’execució, sol·licitant així el cobrament de les quantitats degudes en concepte de pensió d’aliments.\nCas diferent és si l’impagament de la pensió ve donat degut a la pèrdua del lloc de treball o a arrel de la crisi provocada pel coronavirus, l’altre progenitor no podria posar una denuncia penal per un delicte d’impagament de pensions d’aliments, ja que per a la concurrència d’aquest delicte s’exigeix una voluntat manifesta de no voler pagar i resulta evident que aquest no seria el cas, ja que el motiu d’impagament és un fet que no ha estat provocat, sinó que ha esdevingut a causa de la pandèmia del coronavirus que era i es tracte doncs d’un impediment per a pagar i no d’una voluntat d’incomplir. Per tant, l’altre progenitor únicament podria instar accions civils i, en concret, el d’execució de sentència que abans hem indicat.\nLa nostra recomanació és intentar arribar a un acord amb l’altre progenitor respecte a com es podrà contribuir donada la situació actual per falta d’ingressos, ja sigui aplaçant part del deute o condonant part del mateix de forma provisional i durant el període que es concreti de forma detallada. El nostre consell és que, donat el cas de que s’arribi a un acord, es plasmi el mateix per escrit. Però ha de tenir-se en compte que, si per el contrari, l’altre progenitor no està conforme en arribar a un acord, aquest podrà instar les accions civils d’execució corresponents.\nAra bé, en el cas de que la situació d’atur o la pèrdua d’ingressos s’allargui o perduri en el temps més allà de l’estat d’alarma decretat pel Govern, en aquest supòsit, el progenitor que hagi vist reduïda de forma substancial la seva capacitat econòmica podrà interposar un procediment de modificació de mesures de la sentència de divorci o de guarda i custòdia dictada en el passat a fi de sol·licitar la reducció de la pensió d’aliments a raó de les noves circumstàncies existents. Només a partir de que el Jutge dicti una sentència o una interlocutòria amb alguna mesura que autoritzi una rebaixa de la pensió, essent aquest moment en el què el progenitor haurà d’abonar un import menor.\nEn definitiva, una reducció o rebaixa de la pensió, en casos de discrepància, només podrà ser vàlida si existeix una resolució judicial que modifiqui aquesta pensió que es va establir en la sentència de divorci o de guarda i custòdia.\nDavant d’aquesta situació, hem d’apel·lar al sentit comú i fomentar la cooperació entre els progenitor a la fi d’evitar confrontacions perjudicials tant pels menors, fills i el global de la família que ja s’ha vist afectada per la crisi a resultat de l’expansió del COVID-19 i per les mesures restrictives que s’han adoptat a partir del Decret que declara l’Estat d’Alarma.\n- Règim de visites i guarda i custòdia durant el Coronavirus\nPublicat el: 28-04-2020


Històricament, Catalunya ha estat un país prosionista.\nAssumpte: Històricament, Catalunya ha estat un país prosionista. Ds Maig 19, 2007 4:35 pm\nFa un temps, quasi tots érem prosionistes\nHistòricament, Catalunya ha estat un país prosionista, i fins i tot la recuperació de l'Estat d'Israel ha estat utilitzada com a exemple de futur. Ara, la tendència està canviant\nACatalunya, quasi tots hem estat prosionistes. Durant molt temps ha estat una manera de ser i fins i tot s'ha vist la història del poble jueu com la transmutació del somni català, en la resistència i en el projecte de futur. Ser nacionalista català era veure totes les virtuts d'aquell poble vigorós que lluitava per conquerir la terra promesa, que «regalimava llet i mel» i que del no res ressorgia per ser un estat potent i respectat. A mitjan anys seixanta, els qui ens desvetllàvem en el compromís de futur ens passàvem de mà a mà el ciclostilat Justificació de Catalunya, prohibit per la dictadura, en el qual mossèn Armengou formava l'esperit resistent del poble català i ho feia partint de l'exemple del poble israelita. Posteriorment, molts ens confessaríem influenciats pel llibre del mossèn berguedà, i fins el president Pujol ha reconegut com l'arribà a marcar aquella lectura en la seva determinació política.\nÉs veritat que el dissabte de Glòria –abans del Vaticà II no era dissabte sant– els infants sortíem a «matar jueus», però ho fèiem d'una manera simpàtica, com un joc que ens permetia fer gatzara i al marge de qualsevol component ideològic i/o teològic. No els teníem cap por, als jueus, i tampoc no ens generaven odi. Després, ens emocionaríem amb l'epopeia cinematogràfica d'Exodus, d'Otto Preminger, i aniríem descobrint el viacrucis de l'Holocaust que ens exigia la solidaritat i ens feia expiar un cert sentiment de culpa col·lectiva. D'altra banda, simplificant excessivament, rebutjàvem el panarabisme de la dictadura franquista, i fins i tot vituperàvem l'estètica de la guàrdia mora del general colpista.\nSegur que tot venia de més lluny, i la història demostra que, a Catalunya, els jueus sempre hi convisqueren en bona harmonia. La cultura dels calls i la interrelació de jueus i cristians en foren bona mostra, i les comunitats jueves sempre comptaren amb la protecció dels comtes de Barcelona i reis d'Aragó, fins que la persistència de l'inquisidor Torquemada aconseguí de la reina castellana mal anomenada Catòlica el decret d'expulsió. El rei Ferran es resistí a signar-lo, fins que, a contracor, fou obligat pel gran inquisidor. Per contra, els catalans veieren de mal ull la comunitat morisca, contra la qual hagueren de lluitar per consolidar la seva influència al Mediterrani i de la qual la gent dels pobles costers hagué de protegir-se per les constants incursions de la pirateria sarraïna.\nNo ens cal fer història, però des de la destrucció del Segon Temple, l'any 70 de la nostra era, i la gran diàspora, els jueus visqueren quasi vint segles d'una difícil lluita per la supervivència com a poble. Mai no havien tingut l'oportunitat que se'ls va presentar després de la Segona Guerra, el reassentament a l'antiga terra dels profetes. Però el món havia canviat molt, i unes tribus àrabs feien valer els drets adquirits sobre un territori històric. Tot, difícil d'encaixar, en un univers que es regeix més per la raó de la força que no per la força de la raó. Encara, els interessos de tercers, que contemplaven l'escenari des d'una prudent llunyania. I el llarg conflicte era obert en un escaquer complicat.\nAmb tot, la raó dels forts és molt més difícil de comprendre que la raó dels febles. I el fort, en ideologia, economia i tecnologia, és el poble d'Israel, ben acomboiat pels diversos lobbies jueus establerts estratègicament. Els àrabs palestins prou feina tenen a lluitar per la supervivència.\nA més, en un rosari de conflictes que generen accions i reaccions violentes, la desproporció del fort i el feble és més que evident. En l'espiral de la pugna, és normal que molts que s'emmirallaven en la tenacitat i l'harmonia del poble jueu comencin a dubtar de la seva estètica de poble escollit. D'aquí a les properes preguntes no hi va gaire res: no té gran part de raó, el poble palestí?, i es pot consentir, l'arrogant aposta de l'Estat d'Israel?, i encara, no és just, posar-se al costat dels palestins?\nTemps difícils per a la lírica. Les imatges dels darrers dies són prou entenedores per demanar una presa de posició col·lectiva a favor de la pau i l'entesa entre els pobles. Cada vegada menys prosionistes i més proàrabs, els catalans hem de fer una reflexió que ajudi a trencar els esquemes de la guerra, on tot s'hi val. I mentre anem canviant les nostres simpaties de futur, hem de vigilar a no caure en l'antisemitisme. Cosa difícil, per cert, però tots ens hi juguem massa per ser-ne indiferents.\nAssumpte: Not so fast... Dg Maig 20, 2007 9:02 pm\nVale, vale... pero ninos salir a "matar" judios de manera simpatica??? Ademas no nos olvidemos de nuestro deber como judio de no olvidar... esto no se aplica solo a la Shoa... no olvidar lo pogroms, no olvidar la inquisicion... 1391 - Barcelona, que ha pasado??? Que tengamos puntos en comun vale, pero creer que Catalunya ha sido una isla de prosionismo... not so fast, my catalonian brothers...\nAssumpte: Històricament, Catalunya ha estat un país prosionista. Dl Maig 21, 2007 12:14 am\nTlisboa té raó, aquí de pogroms també se'n van fer i cal assumir-ho, i en quant al fet de "matar jueus" en dissabte sant, doncs sempre ho he trobat de molt mal gust, encara que sigui fet de manera "simpàtica". Aquestes coses ajuden a perpetuar uns prejudicis que no haurien de tenir cabuda dins una societat que pretén ser civilitzada.\nAssumpte: Re: Històricament, Catalunya ha estat un país prosionista. Dl Maig 21, 2007 12:37 am\nTens tota la raó tlisboa, aquí fins i tot tenim la frase tipica de no siguis jueu per referir-se a una persona garrepa.\nAssumpte: Re: Històricament, Catalunya ha estat un país prosionista. Dl Maig 21, 2007 12:41 am\nAcabo de veure que fins i tot està al diccionari.\n[s. XIV; del ll. judaeus, -a, -um, íd.]\n1 adj 1 Relatiu o pertanyent als jueus o al judaisme.\n2 Relatiu o pertanyent a la Judea.\n2 m i f 1 Persona que professa el judaisme.\n2 HIST Individu d'una comunitat originària de Palestina i dispersa arreu del món.\n3 m i f fig i desp Usurer, avar.\n4 matar jueus loc verb FOLK Durant la Setmana Santa, costum popular amb què es cloïa l'ofici de tenebres consistent a fer soroll la canalla i el jovent amb els xerric-xerracs o pegar en terra amb branques de palmera (matar els fasos) o bastons.\nAssumpte: Re: Històricament, Catalunya ha estat un país prosionista. Dl Jun 04, 2007 12:31 am\nCatalunya és d'on va sorgir el Protestantisme. M'agradaria saber quines relacions, històricament, ha tingut el protestantisme amb el judaisme.\nAssumpte: Re: Històricament, Catalunya ha estat un país prosionista.


Un Nobel per la lluita contra el treball infantil\nL’indi Kailash Satyarthi recull avui amb Malala Yousafzai a Oslo el guardó per la pau\n5 min. Nova Delhi 10/12/2014 00:00\nQuan el Comitè del Premi Nobel de la Pau va anunciar a l’octubre que el guardó d’aquest 2014 era per a Malala Yousafzai i Kailash Satyarthi, a l’Índia es van quedar atònits. La cèlebre i mediàtica adolescent pakistanesa era més que coneguda al gegant asiàtic. Però, ¿qui és Satyarthi?, es van preguntar els indis. Aquest home de 60 anys, auster, discret i gandhià era un desconegut al seu propi país. Malgrat haver dedicat la seva vida a la lluita contra el treball infantil. Malgrat haver alliberat 83.000 nens víctimes de treballs forçats. Malgrat tenir el cos marcat amb cicatrius de les pallisses que ha rebut de sequaços d’empresaris sense cap mena d’escrúpol.\nEls que sí que el coneixien intensament són els nens esclaus que va alliberar. Alguns d’aquests nens es van acostar el mateix 10 d’octubre, quan es va anunciar el guardó, literalment corrents a la seu a Nova Delhi de l’ONG que va fundar fa tres dècades, Bachpan Bachao Andolan (BBA, Moviment per Salvar la Infància). No sabien què era un Nobel, però si les televisions no paraven de parlar d’ell es devia tractar d’alguna cosa important. Volien abraçar l’home que els va tornar a les seves famílies i a les seves escoles.\n“És el màxim reconeixement per a centenars de milers de nens a qui els roben la infància. Nens que pateixen avui, ara mateix, l’esclavitud a les fàbriques i altres llocs”, diu Satyarthi en una entrevista per al diari ARA sobre aquest inesperat reconeixement mundial. “Aquest premi ajudarà a fer visible el patiment dels nens treballadors”, assegura l’activista amb el seu enorme somriure.\nEl perquè de la seva lluita\nEls orígens de la feina que fa Satyarthi (Vidisha, Índia, 1954) es remunten a la seva infantesa, segons el seu propi relat. Un dia es va trobar un nen de la seva edat ajudant el seu pare sabater prop de l’escola. Mai l’havia vist a classe. Es va acostar al sabater i li va preguntar per què el petit no entrava al col·legi. “Nosaltres som la gent que treballa”, li va respondre. “No ho vaig entendre”, afirma Satyarthi.\nNascut a la casta dels Bramans, la més alta del jeràrquic sistema social de l’hinduisme, es nega a admetre les injustícies que l’envolten i que s’accepten com a normalitat. Fins al punt que es va canviar el nom. El seu, que prefereix no mencionar, explicita la casta privilegiada a la qual pertany. No volia ser un Braman. Kailash Satyarthi és l’apel·latiu amb què es va reencarnar en activista.\nEls nens són una font laboral molt reclamada al país asiàtic: cobren poc o res i són molt dòcils. És difícil passejar per qualsevol ciutat índia i no veure nens treballant. El govern afirma que al país hi ha 12 milions de menors treballant. L’activista eleva el nombre fins a 50 milions. Per ells va abandonar la seva carrera com a enginyer i es va entregar a la causa.\nEl modus operandi de Satyarthi i l’ONG BBA són batudes en fàbriques i tallers per alliberar nens. Una missió perillosa. “He perdut dos companys. Un va rebre trets i un altre va morir d’una pallissa”, explica el premi Nobel d’aquest any. Perd el somriure. “La majoria dels meus col·laboradors més veterans, i molts dels joves també, han rebut pallisses. Tenim cicatrius al cos”, afegeix.\nKailash Satyarthi assumeix aquests riscos. “És una lluita contra interessos econòmics, la màfia i la mentalitat dominant. Quan lluites contra aquests interessos i contra criminals que tenen bones connexions, si veuen que hi perden diners, reaccionen amb represàlies violentes”. Seguidor de la filosofia de Gandhi, líder espiritual i pare de la nació índia, ha respost a aquestes agressions amb més constància en la seva missió.\nUna actitud que el Comitè del Nobel ha reconegut. “Mostrant una gran valentia, Kailash Satyarthi, mantenint les tradicions de Gandhi, ha dirigit diverses formes de protestes pacífiques centrant-se en la crítica a l’explotació dels nens per a fins lucratius”, va afirmar el jurat en l’anunci del guardó.\nDesprés del reconeixement, Satyarthi continua amb la seva feina. A finals de setembre la seva organització va rescatar 22 nens d’un taller de reparació de cotxes a Nova Delhi. El Nobel ho té clar: “Si no és ara, aleshores quan? Si no ho fas tu, aleshores qui ho farà?”\nLa nena pakistanesa tirotejada pels talibans quan anava a estudiar, Malala Yousafzai, va confessar ahir que el premi Nobel de la pau que avui recollirà a Oslo amb l’activista pels drets infantils Kailash Satyarthi no és cap pressió addicional, sinó que li dóna forces per tirar endavant la seva lluita. “Encara que pugui semblar que el premi em posa pressió, el Nobel de la pau és un estímul, ara em sento més forta, sento que no estic sola”, va dir Malala, que ara té 17 anys, en una roda de premsa, ahir a Oslo, prèvia a l’entrega del guardó.\nMalala: “Amb el premi sento que no estic sola”\nMalala i Satyarthi van destacar la “responsabilitat moral” que implica el guardó i van fer una crida a tots els nens explotats al món a fer un pas endavant i lluitar pels seus drets, a més de reclamar la implicació de la societat. “Hi ha un cercle viciós entre pobresa, treball infantil i educació. [...] Hi ha 57 milions de nens que no van a l’escola i més de 120 milions són obligats a deixar-la abans de cinquè grau. Hem de trencar aquest cercle”, va assegurar Satyarthi. L’activista indi va elogiar Malala Yousafzai per la seva lluita en favor de l’educació de les nenes. “Fa que tot el món se senti orgullós d’ella”, va dir Satyarthi. La nena, que actualment estudia al Regne Uni, va assegurar que pensa a tornar al seu país algun dia.


A PEU: Caminant a poc a poc s'observa millor la vida: Baixada de pantalons ( o de sotana)\nBaixada de pantalons ( o de sotana)\nEl que s’esperava ha arribat. Es veia venir. Els Bisbes catalans s’han abaixat els pantalons davant de les pressions del Vaticà en el litigi de les obres d’art del Museu de Lleida i avui han emès avui un comunicat conjunt en què demanen que les obres d'art sacre que es disputen les diòcesis de Lleida i Barbastre-Montsó siguin lliurades a la diòcesi aragonesa, com va demanar el Vaticà el febrer del 2009 mitjançant un escrit formulat per la Secretaria d'Estat Vaticana i que es va fer arribar al bisbe de Lleida, Joan Piris.\nEls nostres Bisbes demostres ser més romans que catalans. Demostren molt poca fermesa davant de les pressions i jo, com a català i cristià, ano puc entendre aquesta actitud. Els meus bisbes no defensen les nostres coses. Semblava que sí, però ha sigut que no. D’això jo en dic falta de dignitat, abaixar-se els pantalons ( o la sotana) i covardia davant d’alguns grans poders fàctics (civils i eclesiàstics) que han pressionat molt fort.\nEtiquetes de comentaris: Església, Museu de Lleida


La discomòbil rovellada de Blur al Primavera Sound | NacióDigital\nLa discomòbil rovellada de Blur al Primavera Sound\nper Carles Batalla/Parc del Fòrum, Barcelona, 25 de maig de 2013 a les 11:12 |\nEl cantant de Blur, Damon Albarn, al Primavera Sound Foto: ACN\nDeu anys després de la seva darrera visita a Barcelona i de la seva última petjada discogràfica, Blur es presentava al Primavera Sound com una oportunitat per assegurar que el seu retorn va més enllà d'una trobada per interessos econòmics i que el seu llegat té vigència. De la primera qüestió en queda el dubte i de la segona, un trist desencís.\nEl concert d'aquesta matinada al Fòrum a càrrec d'un dels tres puntals del britpop (juntament amb Oasis i Pulp) va reunir tots els ingredients d'un fiasco: so deplorable, descoordinació entre membres de la banda, una veu desafinada que no entrava a temps, guitarres distorsionades, sorolls eixordadors, un criteri erroni en el repertori i, sobretot, la sensació del vull i no puc, d'un passat que pren forma d'ombra allargassada.\nAmb uns quants quilos de més i un aspecte físic a mig camí entre un boxejador retirat i un hooligan d'un bar decrèpit de suburbi (la seva dent de plata augmentava la caricatura), Damon Albarn (ja lluny del divertimento insuls del projecte Gorillaz) va encetar la vetllada amb "Girls and boys", que va sonar com un hit passat de moda en una discoteca de la costa farcida d'estrangers a altes hores de la matinada. O com aquella discomòbil infernal que serveix d'entreteniment a un barri en una revetlla de Sant Joan. O com aquella cinta de cassette erosionada per la saturació. Molta màquina i poc sentiment.\nVa sorprendre tant que decidís gastar un as de la màniga com el fet que la següent cançó fos "Popscene", un tema amb prestigi i recorregut en directe però que només surt en la versió americana del segon àlbum. Damon Albarn no arribava a moltes notes i només el bateria, l'home tranquil i pare de família modèlic Dave Rowntree, s'esforçava en fer quelcom més que complir l'expedient. "Parklife" va sonar massa accelerada i a "Tender" li mancava grapa mística i més força vocal de les coristes de gospel.\nHi va haver absències doloroses com "Charmless man", "Stereotypes" o "Tracy Jacks". Enmig del desert, tres miratges, "This is a low", "Trimm Trabb" i "Caramel", les dues últimes corresponents a l'infravalorada aventura psicodèlica del disc "13th" apadrinat per William Orbit. Pel que fa als bisos, el prescindible nou single, "Under the westway", "The Universal", només sostinguda per la seva èpica inherent i "Song 2", que va desfermar la bogeria d'un públic conformista a qui la devoció sovint afebleix l'esperit crític. Això sí, el karaoke massiu de la gent va servir per dissimular les carències vocals d'Albarn.\nLa sensació era la d'una formació carismàtica del passat que ja només pot aspirar a aparèixer en una recopilació dels anys 90 que venen per Teletienda a hores intempestives. Tal i com cantava Albarn en "Caramel", 'where is the magic?'.\nEl britpop ja no és el que era (definitivament potser, diria Oasis). Per l'excés de soroll, es podria dir que aquesta matinada Blur ha fet brutpop.\nTres hores abans que Blur, al mateix escenari Heineken The Jesus and Mary Chain havia demostrat que vellesa pot ser sinònim de maduresa i no de decadència. A priori, van fer la mateixa aposta guanyadora que Blur, és a dir, un repàs exhaustiu dels grans èxits però en el seu cas l'execució va ser impecable i el so rodó.\nEls escocesos, reis de la foscor rockera dels 80, van meravellar amb èxits infal·libles com "Happy when it rains", “Sidewalking", "Cracking up" o "Just like honey". I per amenitzar l'espera abans de Blur, des d'una plataforma el grup de rock alternatiu dels 80 The Wedding Present va oferir tres cançons convincents.\nCultura, Primavera Sound, concert, Damon Albarn, Fòrum, The Jesus and Mary Chain, The Wedding Present, Barcelona, Blur\njo crec que el que va escriure aquest article es va quedar sense entrada i està enrrabiat per això. Va ser èpic, blur en escència pura.\nPer Anònim el 26 de maig de 2013 a les 10:08\nPer fi un crític que es mulla i no es dedica a fer la gara gara al festival només pel sol fet de ser el Primavera Sound com fan la majoria de mitjans... Pel cost de l'entrada lactuació no va estar a l'alçada!\nCrític amargat i anhedònic\nPer Annto el 26 de maig de 2013 a les 02:07\nQuanta bilis..."la devoció sovint afebleix l'esperit crític"... i pel que es veu en aquest article, l'aversió el desferma fins a extrems ridículament cómics. Va ser una bona actuació i el públic va gaudir i va embogir (que és l'objectiu d'un concert al cap i a la fi).\nPer Josep73 el 26 de maig de 2013 a les 01:57\nAl noi que ha escrit aquesta crítica segur que es un fanboy de Oasis. Potser no va tenir el seu gran dia però mira, es la seva opinió. Que deu pensar Carles Batalla de "Los Planetas"? segurament pitxor perquè a sobre cantan en castellà. Apa, adeu!\ntopicasso de crític!\nPer marc22 el 25 de maig de 2013 a les 20:48\nDamon Albarn ha desafinat sempre i, malgrat això, Blur ha estat sempre la bomba gràcies a les cançons. Carles, més tòpics impossible! "pare de família modèlic!? Xaval, fes-t'ho mirar!\nPer Anònim el 25 de maig de 2013 a les 15:01\nDonde este un buen concierto de gralla que se quiten esas mariconadas.\nPer Kalua el 25 de maig de 2013 a les 12:19\nCrítica molt "divertida".


Donald Tusk fa broma i equipara la situació britànica amb una pel·lícula de Hitchcok\n3 min. Brussel·les 18/04/2017 17:43\n651x366 Una dona escriu les apostes del nou Parlament britànic, als jardins de Westminster. / PETER NICHOLLS / REUTERS Una dona escriu les apostes del nou Parlament britànic, als jardins de Westminster. / PETER NICHOLLS / REUTERS\nLa sorpresa que ha significat la convocatòria d’eleccions anticipades al Regne Unit no significa cap canvi de plans a Brussel·les. La Unió Europea està decidida ha seguir endavant amb les negociacions del Brexit, tot i els canvis interns que pugui haver en el país. Una situació que el president del Consell Europeu, Donald Tusk, ha comparat amb una pel·lícula del director britànic de suspens Alfred Hitchcock.\n“Ha estat una gran sorpresa. Per A vosaltres no?”, han admès fonts comunitàries poc després que la primera ministra britànica, Theresa May, anunciés que avança al 8 de juny unes eleccions previstes per al 2020. Amb tot, el calendari segueix endavant. El portaveu del Consell Europeu adverteix que l’anunci no canvia “els plans dels Vint-i-set”. “Esperem que el Consell Europeu adopti les directrius el proper 29 d’abril”, quan es reuneixen els caps d’estat i de govern per aprovar la posició negociadora de la UE. Un cop ratificades, els representants d’ambdues parts podran seure a la taula per començar a discutir el divorci a principis de juny.\nRes no canvia el què ja s’ha començat, però l’anunci no deixa de ser inesperat. També ho ha estat per a Tusk. El polonès, molt actiu a les xarxes socials i conegut per les seves afirmacions poc ortodoxes, ha reaccionat ràpidament amb una piulada: “Va ser Hichcock qui va dirigir el Brexit: primer el terratrèmol i després augmenta la tensió”.\n— Donald Tusk (@donaldtusk) 18 d’abril de 2017\nEl comentari fa referència a una cita que sovint s’atribueix a Hitchcock qui va dir que una bona pel·lícula havia de començar “primer amb un terratrèmol i després introduir una tensió creixent”. Després que May anunciés els comicis del 8 de juny, ha parlat per telèfon amb Tusk qui ha assegurat haver mantingut “una bona conversa” amb la primera ministra britànica.\nDes de Brussel·les, però, esperen que dels resultats surti un “líder fort” que tingui “un ampli suport del seu electorat”. És a dir, confien en què es puguin resoldre els problemes domèstics amb una legitimació a les urnes - May no ha estat escollida per sufragi- i seguir endavant amb un procés que durarà màxim dos anys i que tot apunta que no seran fàcil, si es té en compte que May s’ha mostrat fins ara més a favor d’un Brexit dur.\nEl compte enrere pel Brexit es va produir el passat 29 de març amb l’ activació de l’article 50 que marca l’inici de les negociacions, i que estan previstes que acabin a la tardor del 2018.\nEl ministre d'Afers Estrangers alemany, Sigmar Gabriel, també s'ha referit a la decisió de May i ha expressat les seves esperances que la convocatòria d'eleccions serveixi per aconseguir "més claredat i transparència" en les negociacions amb la UE.


gòtic - flamíger: Reflexió al voltant de la por\nHi ha rostres que enverinen el cor, hi ha damnatges que esdevenen perennes. No cal que persignes el cos, no cal que et passes la cremallera. El destí no és una fona, un captiveri destrellatat. Sols era una pregunta, no cal que respongues, que t’embrutes el cos de terra. Alliberar les cadenes, frontera escadussera. Èol està cansant-se, apàtrida d’estima. Sols tens un prejudici, un fust que bull.\nEl cendrer ple de burilles, aviat arribarà l’autumne. No arriben notícies d’aquesta freda crònica; tapa’t, la rosada et mulla els ossos. La mort és un esboç de la tristícia, de les roselles violades. És hora foscant, Gamínedes ja es retira, com una tonada planyívola, com un sirventés vençut.\nLa mesura justa de l’estima és l’oblit, l’oblit esquífid.


Enric I. Canela » Blog Archive » Barcelona referència mundial en Donació i Trasplantament d’Òrgans\nSorprendre’s de la feina ben feta i de repercussió mundial. Ahir vaig anar a la presentació del projecte EMPODaT (Programa de Postgrau Euromediterrani de Donació i Trasplantament d’Òrgans), em va tocar representar al rector. Vaig impregnar-me de projecte i vaig escoltar el professor Martí Manyalich. Un gran projecte respecte a la formació als països de la Mediterrània en trasplantaments. La cosa té història, ja porten més de 10.000 “formacions” fetes. Gràcies a ells som una referència mundial.\nVeure també: La UB lidera un postgrado para la donación de órganos en Egipto, Líbano y Marruecos.


Bloc d´un Metge de Família: Com es pot evitar molts dels reingressos per Insuficiència Cardíaca?\nCom es pot evitar molts dels reingressos per Insuficiència Cardíaca?\nRecentment a la revista Nursing Management s’ha publicat un estudi que mostra com utilitzant diverses eines basades en l’abordatge multidisciplinari es possible reduir els reingressos hospitalaris per insuficiència cardíaca (IC).\nLa inadequació terapèutica, més evident en entorns marginals (socials i/o econòmics), les penalitzacions econòmiques a hospitals (per reingrés) i els costos generats per descompensació de IC, van motivar du a terme l’estudi.\nAmb l’objectiu de reduir fins a un 20 % els reingressos per IC es va crear una unitat pilot de 32 llits, sota vigilància i supervisió per un equip multidisciplinari (integrat per metges, infermeres, farmacèutic, gestor de casos i nutricionista).\nAquest dispositiu absorbia pacients recentment diagnosticats de IC aguda, oferint un tractament intensiu sota monitoratge i desplegant un ventall d’estratègies basades sobretot en l’educació i en el traspàs d’informació.\nEls elements claus pel funcionament d’aquesta unitat es basaven en els següents punts:\n1.Controlar la descompensació o crisi aguda.\n2. Planificar les cures a l’alta.\n3. Valorar el recurs més òptim a l’alta en sessió multidisciplinària.\n4. Traspassar la gestió de casos, d’infermera de la unitat a infermera domiciliària o del recurs destinatari.\n5. Seguiment telefònic a 3 dies de l’alta (sobre adherència terapèutica, variacions en pes, signes d’alarma, etc)\n6. Estratègies d’educació (vídeos educatius, material adaptat per a analfabets, sessions a familiars i/o cuidadors).\n7. Proporcionar material adaptat (com a bàscules digitals, blisters, etc).\n8. Seguiment clínic estret (infermera i/o metge).\n9. Facilitar reunions entre familiars i equip de cures pal·liatives, responent dubtes sobre els estadis finals de la malaltia\nFinalment, mitjançant la implementació d’aquesta sèrie de mesures, en una cohort de pacients de 72 anys de mitjana, aconsegueixen disminuir el doble de reingressos del que s’havien marcat com a objectiu principal (fins al 40 %). Demostrant que mitjançant la potenciació de les habilitats personals, el suport i l’acompanyament per part dels professionals, es genera una important millora en aquest grup poblacional, amb repercussió també sobre les famílies, desbordades per la malaltia.\nEs tracta d’un interessant estudi que ens permet identificar algunes mesures aplicables en el nostre entorn al aportar una atenció continuada que acull als pacients en el procés de malaltia crònica i insisteix en el compliment terapèutic dotant-los d’eines útils.\nCom a limitacions de l’estudi s’han d’esmentar les motivacions econòmic/polítiques de l’estudi, els dubtes que suposa la viabilitat del projecte (davant el cost necessari per a la seva implementació) i reconèixer que en realitat es tracta d’una unitat d’elit llunyana a la nostra realitat (pacients més joves amb menys càrrega de malaltia i amb una ràtio infermeria/pacient inassolible en el nostre entorn 1/4-5).\nActualment que es debat sobre la prescripció d’infermeria, no hem d’oblidar altres valors del rol d’infermera, com el lideratge en el pla terapèutic no farmacològic i l’apoderament dels pacients i el seu entorn.\nCavaller DK, Sickels LP. The fundamentals of reducing HF readmissions. Nurs Manage 2015;46(11):16-22.\nPer Silvia de les Cuevas. Infermera Gestora de Geriatria a l’Hospital General de Granollers.


Massa polítics fora de la realitat\n© Massa polítics fora de la realitat\nNi que visquéssim una crisi sanitària i econòmica que exigís unitat. Ni que necessitéssim acords per tirar el país endavant. Ni que fóssim campions en contagis de coronavirus a Europa, en aquesta segona onada. Ni que els sistemes sanitaris (molt poc reforçats) es trobessin exhaustos pel sacrifici de la primavera. Si tot això succeís, caldria actuar buscant consensos i solucions. Però com que entenen que no passa res d’això, doncs que prossegueixi el festival polític de desacords i vetos creuats, de divisions internes i esbroncades parlamentàries. Decididament, una part important dels polítics espanyols està fora de la realitat.\nLa ciutadania, per la seua banda, s’enfronta a una dura vida, i als diaris es llegeixen notícies com aquestes: “Creix la pobresa a Barcelona”; “Càritas ajuda persones que fa poc eren donants”; “Caos en algunes ciutats davant del començament de curs”; “Un propietari denunciat per entrar al seu pis quan els okupes estiuejaven a Eivissa”. Però hi ha polítics que només han de llegir revistes del cor, o esportives, per no concloure que no llegeixen.\n“A mi ningú no em va advertir que Carles Puigdemont era un esbojarrat”, confessava en privat Artur Mas a algunes persones solvents a Barcelona. És a dir, que va nomenar successor a la Generalitat una persona sense informar-se degudament dels seus desvaris. Ara Mas i Puigdemont estan enfrontats i l’espai convergent, hegemònic amb Jordi Pujol, esclata en tres o quatre partits. “Jo era convergent fins a la medul·la –assenyala un alt executiu bancari– però Artur Mas va muntar aquest embolic i me n’he allunyat totalment. El que no entenc és com tantes persones encara no s’adonin del fiasco.”\nAixí mateix, a Espanya es juga una partida vital per aprovar un Pressupost de l’Estat per al 2021 que permeti governar amb estabilitat. Pedro Sánchez reclama que “ja que Espanya s’ha entès amb Europa, falta que Espanya s’entengui amb Espanya”. Cert i desitjable. Però el drama és que presideix un gabinet en el qual el seu soci Podem va pel seu compte i prioritza més l’espectacle que no pas la governació. Vox presenta una moció de censura que potser Sánchez agraeixi perquè sempre cohesiona. Pablo Casado segueix instal·lat en el no a qualsevol negociació important, desatenent fins i tot als poders econòmics que li recomanen enteniment. Hi ha un Partit Popular –que no és el que governa, com Núñez Feijóo, Moreno o Mañueco– ancorat en el somieig que Sánchez caurà de sobte. No s’adonen que hi ha una dreta moderada, amb Inés Arrimadas al capdavant, que guanya credibilitat perquè anuncia una política constructiva.\nAl mig ballen Esquerra Republicana –sempre impredictible–, el PNB, amb disposició a entendre’s per la seua aliança amb els socialistes a Euskadi, i els diputats proclius a dialogar: Íñigo Errejón, Compromís, el de Terol Existeix, que va resultar decisiu per formar govern, i algun més. Ah!, i l’última sorpresa: quatre diputats del PDeCAT que, amb condicions, potser donin suport al Pressupost després que Torra (o sigui, Puigdemont) els fes fora del Govern de mala manera.\nMentrestant, CaixaBank i Bankia anuncien una fusió amb seu a València i governada per dos bascos, Goirigolzarri i Gortázar Rotaeche. Torra i d’altres se’n van assabentar per la premsa. O potser encara no ho saben. Estan en les seues batalletes, fora de la realitat.


Els futbolistes del Barça celebren el primer gol anotat al clàssic | FC Barcelona\nEl Nobel de Literatura John Steinbeck va narrar fa un segle les peripècies de dos treballadors agrícoles, sota el nom De ratolins i homes. Un d’ells és un home intel·ligent i l’altre, maldestre. Estan als antípodes en termes de destresa. Suposadament, De ratolins i homes és una novel·la de ficció. Però després de presenciar la desfeta del Futbol Club Barcelona al clàssic de Supercopa, és normal sospitar i pensar que realment està basada en fets reals. Que Steinbeck va prendre com a referència les figures dels futbolistes blaugranes Pedri González i Frenkie de Jong.\nAquesta derrota en mans del Reial Madrid sembla un nou capítol de l’obra literària de l’autor californià. La presència del maldestre Frenkie de Jong a la primera meitat i la seva absència en només els quinze minuts inicials de la represa sencera han deixat més clar que mai que, amb tots els futbolistes sans i estalvis, el migcampista no té lloc en un onze de gala del Barça. No és cap casualitat que en tot el primer acte l’equip hagi generat menys futbol que als primers compassos de la segona, amb Frenkie de Jong ja substituït. L’ex ajacied ha torpedejat moltes accions ofensives. Li està cremant la pilota. No està sabent utilitzar les seves eines. No és un holandès volador. És l’holandès errant.\nLa sàvia modificació de Xavi Hernández en l’entreacte, donant entrada a l’enyorat Pedri precisament per Frenkie de Jong, explica l’agitació blaugrana. La immensa millora. Perquè Ousmane Dembélé o Gavi han ensorrat l’apatia inicial per a automàticament pujar les revolucions. I és que havien d’aparellar-se amb les de Pedri! Se sentien exigits per un company ambiciós. El joc ha estat menys especulatiu i més directe. El Barça ha anat al gra i, tot i no ser capaç de culminar-ho en el marcador, sí que ho ha fet en termes de sensacions.\nPedri ha tornat a jugar tres mesos i mig després. Tres mesos i mig després! El Pedri d’ahir va recordar al que brillava als millors estadis europeus el passat estiu, durant l’Eurocopa. Si quan va debutar amb l’equip català la temporada passada no va requerir ni un dia d’adaptació, ara, després d’una lesió de llarga durada i de mesos d’inactivitat, ha demostrat que tampoc necessita temps de rodatge. Pedri ha tornat!\nAquí Xavi Hernández no té cap problema, perquè té un centre del camp talentós, amb ganes de menjar-se el món i dia rere dia més experimentat. Té futbolistes que volen la pilota. Pedri, Gavi i Nico González són aquells nens en qui tots confiàvem quan les coses es posaven lletges en els partits del pati de l’escola. En canvi, Frenkie de Jong és el noi que juga per pressió social, però que en veritat s’estimaria més contemplar el moviment dels núvols. Sigui o no una qüestió mental, l’holandès no està preparat per liderar el mig del camp d’un gran equip europeu. Xavi no té cap problema, però Frenkie de Jong sí. I el millor per posar solucions als problemes sempre és adonar-se d’aquests problemes.\nPer nom, per estatus, per expectatives i per les estadístiques de la temporada passada, Frenkie de Jong encara és un futbolista a tenir en compte. Però ja no és indiscutible. I en les properes setmanes podria abandonar la titularitat. Té més competència que mai a la medul·lar. El Frenkie de Jong de l’Ajax hauria disputat els 120 minuts d’ahir i hauria sigut una de les figures del matx. Però el Frenkie de Jong del Barça, apàtic i maldestre, no ha estat a l’altura de l’escenari, ha estat substituït al descans i veu com Pedri l’ha passat per davant en el seu retorn, com Gavi ha arribat per quedar-se i com Nico suma dia rere dia bones sensacions i actuacions decisives. De Jong ja no té l’excusa de la posició, del temps d’adaptació o de l’entrenador. El Barça per fi coneix el seu rumb, però continua sense conèixer el seu ’21’.\nClàssic Frenkie de Jong Futbol Pedri González Supercopa Xavi Hernàndez


Altea instal·la bancs solars amb il·luminació i connexió usb en espais públics - Altea Digital\nLa Regidoria de Turisme ha instal·lat quatre bancs solars amb capacitat d’il·luminació i connexió USB en diferents espais públics de la ciutat, gràcies a la dotació que ha rebut procedent del Fons de Cooperació de Municipis Turístics. L’edil de l’àrea, Xelo González, ha destacat la importància de renovar i actualitzar el mobiliari urbà, adaptat a les noves tecnologies i que permeten un millor servei al ciutadà. Hui s’ha començat la instal·lació dels bancs solars en el Centre Cultural d’Altea la Vella i els altres tres s’aniran instal·lant en les pròximes setmanes en la Plaça Europa, Palau d’Altea i Auditori Sant Pere.\nA més, es col·locaran tres pantalles tàctils amb la finalitat de dotar de noves eines d’informació útil a la ciutadania. Aquests dispositius estan situats en l’Oficina d’Atenció al Ciutadà d’Altea La Vella, a la Casa de la Cultura i a la Casa Toni el Fuster. “D’aquesta manera es podrà accedir a la informació municipal més rellevant, d’accés directe i de manera autònoma a través d’un menú molt intuïtiu. La pantalla situada a Altea La Vella, oferirà informació 24 hores perquè es podrà utilitzar des de l’exterior de les instal·lacions municipals”, ha explicat González. A més, “amb aquestes noves instal·lacions fem un pas més al nostre objectiu que Altea siga un municipi més intel·ligent i més sostenible, reforçant-nos com a Destinació Turística Intel·ligent”, va matisar la regidora de Turisme.\nEl Fons de Cooperació Municipal per als municipis turístics de la Comunitat Valenciana ha aportat 66.613 euros a Altea en aquesta anualitat, millorant la dotació del passat exercici en més de 1.500 euros.


CONCURS FOTOMET 2016 -BASES\n21 Febrer 2018, 00:38:49\nAutor Tema: CONCURS FOTOMET 2016 -BASES (Llegit 677 cops)\n« el: 29 Desembre 2015, 22:13:36 »\nBases del concurs fotogràfic de meteorologia FOTOMET 2016\n· La fotografia haurà de ser inèdita i no podrà haver estat mai premiada en cap altre concurs, ni físicament ni en xarxa. Haurà estat realitzada entre l’1 de gener i el 31 de desembre de 2015.\n. S’enviarà mitjançant un correu electrònic a: fotomet2016@gmail.com. Caldrà incloure les dades personals de l’autor (nom i cognoms, població, telèfon de contacte i edat), el títol de la fotografia, indret i hora i data de la captura.\n· La recepció de les fotografies s’iniciarà el 2 de gener de 2016 i finalitzarà el 14 de febrer de 2016.\nTercer premi: 150 euros 2 Accèssits: Material meteorològic\nSisè lloc: Fotografia al calendari Penell\nSetè lloc: Fotografia al calendari Penell\n· Tots els premis estaran subjectes a una retenció del 19% en concepte de I.R.P.F..\n· El veredicte es donarà a conèixer el dia 12 de març de 2016, durant la celebració de la XVI Setmana Catalana de la Meteorologia - METEOCAT 2016, al museu CosmoCaixa de Barcelona. Aquest mateix dia es lliuraran els premis. Els autors de les fotografies guanyadores seran avisats abans del lliurament dels premis.\n· L'organització es reserva el dret de la reproducció i publicació de les fotografies, sense fins comercials, tant sols per a publicacions de promoció i difusió del propi concurs, com el calendari anual de l’ACOM i la revista Penell.\nRe:CONCURS FOTOMET 2016 -BASES\n« Respondre #1 el: 30 Desembre 2015, 10:08:40 »\nCap a finals de termini l'enviaré, ara haig de centrar-me en la tesi, gràcies Sergi.